b'\n_START_ARTICLE_\nBlagovica\n_START_SECTION_\nIzgovorjava imena Blagovica\n_START_PARAGRAPH_\nBlagovica: v Blagovici, blagovi\xc5\xa1ki, v nare\xc4\x8dju blagov\xc5\xa1ki, blagoj\xc5\xa1ki, Blagovi\xc4\x8dani, Blagov\xc4\x8dani\n_START_SECTION_\nIzvor imena\n_START_PARAGRAPH_\nSlovensko ime vasi Blagovica (nem\xc5\xa1ko: Glogowitz) je najverjetneje nastalo iz osnove glog (Glogovica). Rastlina Glog (Crataegus) je trnati grm ali nizko drevo z ro\xc5\xbenatimi, ve\xc4\x8dinoma belimi cvetovi. _NEWLINE_Obstaja pa tudi verjetnost, da so se po tej rastlini \xc5\xbee prej imenovali blagovi\xc5\xa1ki plemenita\xc5\xa1i, ki so se morda \xc5\xbee s tem imenom priselili v Blagovico (Glogowitz).\n_START_SECTION_\nValvasor o Blagovici\n_START_PARAGRAPH_\nValvasor je o Blagovici leta 1689 zapisal, da le\xc5\xbei ob potoku Radomlja ob de\xc5\xbeelni cesti med visokimi hribi in da je tu veliko tovornikov. Na drugem mestu dodaja, da Blagovica le\xc5\xbei v dolini, ki poteka od Bistrice \xc4\x8dez Trojanski hrib. Pi\xc5\xa1e, daje v okolici Blagovice veliko obdelovalne zemlje, da je tu veliko dobrih travnikov, da sadno drevje uspeva, gozdovi, ki so pora\xc5\xa1\xc4\x8deni z bukvijo in smreko, dajejo prebivalcem dovolj lesa, da le\xc5\xbee v dolini Radomlje lepe vasi. O hribih nad Blagovico je zapisal, da ni na njih vasi, a je svet kljub temu obljuden. V svoji osmi knjigi omenja tudi podru\xc5\xbeni\xc4\x8dno cerkev Sv. Petra v Blagovici.\n_START_SECTION_\nZgodovina v pisanih virih po letu 1647\n_START_PARAGRAPH_\nLeta 1658 je posestvo v Blagovici kupil ljubljanski plemi\xc4\x8d Matej Henrik Schweiger pl. Lerchenfeld. Blagovica je bila v lasti Schweigerjev pl. Lerchenfeldov do leta 1810 ko je Blagovico kupil brdski gra\xc5\xa1\xc4\x8dak dr. Janez Burger od Matjevega pravnuka Barona Franca Jo\xc5\xbeefa Schweiger pl. Lerchenfeld.\n_START_SECTION_\nZgodovina cerkve Sv. Petra v Blagovici\n_START_PARAGRAPH_\nSedaj\xc5\xa1nja \xc5\xbeupnijska cerkev Sv. Petra v Blagovici je \xc5\xbee \xc4\x8detrta po vrsti na tem mestu. Najprej je stala kot kapelica Sv. Petra in Pavla ob grajskem stolpu v gradu Blagovica. Oglejski patriarh Bertrand je 29. julija 1345 potrdil na novo ustanovljeno kaplansko slu\xc5\xbebo pri kapeli Sv. Petra in Pavla v patriarhovem gradu v Blagovici, ki je spadala v \xc5\xbeupnijo Dob. Kaplansko slu\xc5\xbebo sta ustanovila oz. utemeljila Otokar Blagovi\xc5\xa1ki, \xc5\xbeupnik v Kamniku, in njegov brat Nikolaj Blagovi\xc5\xa1ki. Leta 1420 je bila kapela Sv. Petra v Blagovici \xc5\xa1e dobska podru\xc5\xbenica. Leta 1526 je \xc5\xbee omenjena med kra\xc5\xa1enjskimi podru\xc5\xbenicami. Sedanja cerkev je zgrajena v renesan\xc4\x8dnem slugu, v obliki kri\xc5\xbea. Zgradili so jo med letoma 1750 in 1755. Od leta 1784 do 1802 je cerkev v Blagovici kupila 17 kmetov desetinarjev v Lisi\xc4\x8djem pri Korenem, Blagovici, Zlatenku, Jel\xc5\xa1ah in Vo\xc5\xa1cah. Ti so leta 1850 pla\xc4\x8devali 2 fl. 28 kr. in 3 2/8 fenigov davka, 4 fl. 5 kr. in 1 fenig od\xc5\xa1kodnine namesto tlake ter letni prispevek 5 fl. 8 kr. Poleg tega so imeli \xc5\xa1e dajatve v naturalijah: 5 3/5 koko\xc5\xa1i, 42 1/5 jajca in 42 2/5 kit prediva. V letu 1850 so kmete oprostili teh dajatev, od\xc5\xa1kodnina pa je zna\xc5\xa1ala 89 fl. 48 kr. v srebru._NEWLINE_Na zahvalno nedeljo, 6. novembra 2005, so v \xc5\xbeupniji Blagovica in sosednji \xc5\xbeupniji \xc5\xa0ento\xc5\xbebolt slovesno obhajali 250-letnico posvetitve obeh cerkva. V obe \xc5\xbeupniji je pri\xc5\xa1el gospod nad\xc5\xa1kof msgr. Alojz Uran in blagoslovil obnovitvena dela na obeh cerkvah. Najve\xc4\x8dja zahvala za obnovitev gre predvsem sedanjemu \xc5\xbeupniku g. Jo\xc5\xbeetu Vrtov\xc5\xa1ku in vsem faranom._NEWLINE_\xc5\xbdupnija Blagovica\n_START_SECTION_\nSpomeniki v Blagovici\n_START_PARAGRAPH_\nSpomenik \xc5\xbertvam druge svetovne vojne v Blagovici, se skupaj z grobi\xc5\xa1\xc4\x8dem nahaja sredi vasi, med po\xc5\xa1tno stavbo in avtobusno postajo. Spomenik je v obliki obeliska, na katerem je vklesanih 33 imen padlih borcev, talcev in umrlih v tabori\xc5\xa1\xc4\x8du, s podro\xc4\x8dja Krajevne skupnosti Blagovica. Zraven spomenika je grob, kjer sta pokopana dva neznana borca. Spomenik je postavila krajevna organizacija ZZB NOV Blagovica, odkrili pa so ga 23. avgusta 1964._NEWLINE_Spomenik zamol\xc4\x8danim \xc5\xbertvam druge svetovne vojne v Blagovici, se nahaja na vzhodni fasadi farne cerkve Sv. Petra v Blagovici. Spomenik je plo\xc5\xa1\xc4\x8da ovalne oblike, na katero so vklesana imena zamol\xc4\x8danih \xc5\xbertev druge svetovne vojne. Spomenik je postavila ob\xc4\x8dina Lukovica leta 2003.\n_START_SECTION_\nProstovoljno gasilsko dru\xc5\xa1tvo Blagovica\n_START_PARAGRAPH_\nTo PGD je operativna enota II. kategorije in je osrednja teritorialna gasilska enota v Gasilski zvezi Lukovica, ki po sklepu \xc5\xbeupana pokriva mati\xc4\x8dni po\xc5\xbearni okoli\xc5\xa1 dru\xc5\xa1tva na obmo\xc4\x8dju  KS Blagovica in KS \xc4\x8ce\xc5\xa1njice. _NEWLINE_Poleg svojega mati\xc4\x8dnega po\xc5\xbearnega okoli\xc5\xa1a pa kot osrednja teritorialna gasilska enota pokriva celotno obmo\xc4\x8dje ob\xc4\x8dine Lukovica._NEWLINE_V Blagovici so 21. januarja 1941 doma\xc4\x8dini na ob\xc4\x8dnem zboru ustanovili Prostovoljno gasilsko \xc4\x8deto Blagovica. Zaradi nem\xc5\xa1ke okupacije Kraljevine Jugoslavije je \xc4\x8deta prekinila z delom. Na predlog nem\xc5\xa1kega komisarja je v letu 1942 gasilska \xc4\x8deta zopet pri\xc4\x8dela z delom. S pomo\xc4\x8djo komisarja je dru\xc5\xa1tvo dobilo motorno brizgalno DKW s prikolico, sesalne in tla\xc4\x8dne cevi, nekaj orodja ter obleke za desetino. Po drugi svetovni vojni se je za\xc4\x8del razvoj dru\xc5\xa1tva vse do dana\xc5\xa1njih dni.'